P R E D K L A D A C I A   S P R Á V A

“Územný plán veľkého územného celku Prešovského kraja” schválila vláda dňa 7.apríla 1998 svojim uznesením č.268/1998. Jeho záväzné časti boli vyhlásené nariadením vlády Slovenskej republiky č.216/1998 Z.z., ktorým sa vyhlasuje záväzná časť územného plánu veľkého územného celku Prešovský kraj (ďalej len nariadenie vlády č. 216/1998 Z.z.). Krajský úrad v Prešove v zmysle §16 zákona č.50/1976 Zb. o územnom plánovaní a stavebnom poriadku (stavebný zákon) v znení neskorších predpisov, po dohode s Ministerstvom životného prostredia Slovenskej republiky ako ústredným orgánom územného plánovania, obstaral na podnet ústredných orgánov štátnej správy, orgánov samosprávy, ako i na základe vlastných zistení “Zmeny a doplnky územného plánu veľkého územného celku Prešovský kraj” (ďalej ÚPN VÚC). Túto dokumentáciu schválila vláda dňa 12. júna 2002 uznesením č. 637/2002. 
Záväzná časť ÚPN VÚC po vecnej stránke bola schválená uznesením vlády č. 637 z 12. júna 2002. Uvedeným uznesením bolo uložené ministrovi životného prostredia predložiť návrh novely nariadenia vlády č. 216/1998 Z.z. v súlade s § 27 ods. 1 stavebného zákona. 

Cieľ legislatívnych prác: Predložený návrh nariadenia vlády, ktorým sa mení a dopĺňa nariadenie vlády Slovenskej republiky č. 216/1998 Z.z. rieši rozvojové impulzy dotýkajúce sa územia Prešovského kraja a ovplyvňujúce doterajšie priestorové a funkčné využívanie územia v nasledovných oblastiach:
•	investičný zámer výstavby nádržového bloku motorových palív pre potreby štátnych hmotných rezerv a Armády SR v k.ú. Kapušany v okrese Prešov - z hľadiska vytvorenia podmienok pre zabezpečenie potrieb obrany SR a vytvorenie 90-dňových zásob ropy a ropných výrobkov podľa požiadaviek Európskej únie, 
•	stanovenie precíznych regulatívov priestorového a funkčného usporiadania územia, ktoré umožnia primeraný územný rozvoj sídiel na území národného parku TANAP v súlade s novými hranicami národného parku a jeho ochranného pásma,
•	aktualizácia kategórií hraničných priechodov medzi SR a PR v súlade s “Dohodou medzi vládou SR a PR o hraničných priechodoch, o prekračovaní štátnej hranice na turistických chodníkoch križujúcich štátnu hranicu a o zásadách prekračovania štátnej hranice mimo hraničných priechodov”, podpísanou 1.7.1999,
•	aktualizácia riešenia technickej infraštruktúry v oblasti odkanalizovania obcí a čistiarní odpadových vôd v Prešovskom kraji – v záujme získania variabilnejšieho podkladu pre financovanie výstavby kanalizácií a ČOV aj s prispením zdrojov EU. 

Preriešením uvedených problematík dochádza k aktualizácii vybraných regulatívov funkčného a priestorového usporiadania územia, a v tejto súvislosti i k aktualizácii zoznamu verejnoprospešných stavieb v rámci záväznej časti Územného plánu veľkého územného celku Prešovský kraj, ktorým je nariadenie vlády SR č.216/1998 Z.z. 

Sociálne, ekonomické a ekologické dopady dokumentácie : Predložený návrh nariadenia vlády Slovenskej republiky nebude mať priamy vplyv na štátny rozpočet, ani na zamestnanosť v regióne. Cieľom návrhu nariadenia vlády je postupne vylepšiť územné, technické a ekologické predpoklady pre vyvážený hospodársko-sociálny rozvoj prešovského regiónu.
Medzirezortné pripomienkové konanie: 
  Návrh nariadenia vlády bol predložený na medzirezortné pripomienkové konanie, pričom zásadné pripomienky k návrhu uplatnili: Ministerstvo dopravy SR, Ministerstvo výstavby a regionálneho rozvoja SR a Ministerstvo pôdohospodárstva SR. Pripomienky Ministerstva dopravy SR boli do návrhu zapracované, Ministerstvo výstavby a regionálneho rozvoja SR od svojej zásadnej pripomienky odstúpilo po rokovaní zo dňa 30.8.2002. Ministerstvo pôdohospodárstva trvá na svojich dvoch zásadných pripomienkach, ktoré sa nevzťahujú k legislatívnej úprave, ktorou sa vyhlasuje záväzná časť územnoplánovacej dokumentácie ale ich akceptovanie si vyžaduje zmenu materiálu, ktorý vláda Slovenskej republiky schválila svojím uznesením č. 637 z 12. júna 2002. Z uvedeného dôvodu nebolo možné tieto pripomienky v tomto legislatívnom materiáli akceptovať.
          Obsah uvedených pripomienok zásadného charakteru Ministerstva pôdohospodárstva SR bol predmetom rozporového konania už pri prerokúvaní materiálu “Zmeny a doplnky územného plánu veľkého územného celku Prešovský kraj”. Uvedený rozpor bol vyriešený a rozpor bol odstránený  na rokovaní na úrovni štátnych tajomníkov MŽP SR a MP SR zo dňa 26.3.2002. ÚPN VÚC Prešovský kraj bol predložený vláde bez rozporov a následne schválený uvedeným uznesením vlády Slovenskej republiky.

Materiál bol predmetom rokovania Legislatívnej rady vlády Slovenskej republiky dňa 12. novembra 2002, ktorá návrh nariadenia vlády prerokovala. Všetky pripomienky vznesené na rokovaní boli do návrhu v celom rozsahu zapracované.